B. Bugár, podpredseda NR SR: (2002-08-20):
Budeme pokračovať druhým a tretím čítaním o zákone z 25. júna 2002 o obaloch a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky. Ďakujem, okuliare zatiaľ nepotrebujem. Materiál ste dostali ako tlač 1647. Jeho súčasťou je rozhodnutie prezidenta Slovenskej republiky z 15. júla 2002 o vrátení zákona ako aj schválený zákon z 25. júna 2002. Zákon bol rozhodnutím z 23. júla 2002 pod č. 1844 pridelený na prerokovanie príslušným výborom Národnej rady Slovenskej republiky. Teraz dávam slovo poverenému členovi výboru pre životné prostredie a ochranu prírody poslancovi Pavlovi Vrždákovi a prosím ho, aby informoval Národnú radu o prerokovaní vráteného zákona vo výboroch. Nech sa páči, máte slovo. P. Vrždák, poslanec: Ďakujem, pán predsedajúci. Vážený pán predsedajúci, vážený pán minister, vážené panie poslankyne, vážení páni poslanci, dovoľte, aby som vás na základe poverenia Výboru Národnej rady Slovenskej republiky pre životné prostredie a ochranu prírody ako gestorského výboru pri prerokovaní zákona z 25. júna 2002 o obaloch a o zmene a doplnení niektorých zákonov, vrátenom prezidentom Slovenskej republiky na opätovné rokovanie Národnou radou Slovenskej republiky, tlač 1647, informoval o výsledku rokovania výborov Národnej rady k tomuto zákonu a o návrhoch a stanovisku gestorského výboru, obsiahnutých v spoločnej správe k tomuto návrhu, uvedenej ako tlač 1647a. Predmetná spoločná správa výborov Národnej rady Slovenskej republiky o prerokovaní zákona z 25. júna 2002 o obaloch a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky, bola schválená uznesením výboru pre životné prostredie a ochranu prírody č. 308 zo dňa 19. augusta 2002. Predseda Národnej rady Slovenskej republiky svojím rozhodnutím č. 1844 z 23. júla 2002 pridelil zákon z 25. júna 2002 o obaloch a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou, týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre životné prostredie a ochranu prírody. Zároveň určil k predmetnému zákonu gestorský výbor - výbor Národnej rady pre životné prostredie a ochranu prírody. Uvedené výbory prerokovali predmetný návrh zákona v lehote určenej rozhodnutím predsedu Národnej rady Slovenskej republiky. Gestorský výbor nedostal žiadne stanovisko od poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona Národnej rady Slovenskej republiky o rokovacom poriadku Národnej rady. Zákon z 25. júna 2002 o obaloch a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou, odporúčali Národnej rade Slovenskej republiky schváliť s pozmeňujúcim návrhom tieto výbory Národnej rady Slovenskej republiky: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre životné prostredie a ochranu prírody. Z uznesení výborov Národnej rady uvedených pod bodom 3 tejto správy vyplýva pozmeňujúci návrh, ktorý máte uvedený v časti IV spoločnej správy, tlač 1647a. Pozmeňujúce návrhy prezidenta Slovenskej republiky máte uvedené v spoločnej správe v časti V s príslušným odporúčaním gestorského výboru. O týchto pozmeňujúcich návrhoch pána prezidenta budeme hlasovať samostatne. Vážený pán predsedajúci, vážený pán minister, vážené panie poslankyne, páni poslanci, gestorský výbor na základe stanovísk výborov k zákonu z 25. júna 2002 o obaloch a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou, uvedených bod bodom III tejto správy a v stanoviskách poslancov gestorského výboru, vyjadrených v rozprave k tomuto návrhu zákona v súlade s § 79 ods. 5 rokovacieho poriadku Národnej rady č. 350/1996 Z. z., odporúča Národnej rade Slovenskej republiky zákon z 25. júna 2002 o obaloch a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky v znení schváleného pozmeňujúceho návrhu, uvedeného v tejto správe, schváliť. Ďakujem, pán predsedajúci, otvorte, prosím, rozpravu.